Tijorat banklari tomonidan shaxsiy yordamchi xo‘jaliklarga qishloq xo‘jaligi mahsulotlarini yetishtirish uchun mikrokreditlar berish tartibi to‘g‘risidagi nizomga o‘zgartirishlar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi, “Mikromoliyalash to‘g‘risida”gi qonunlari va O‘zbekiston Respublikasi Vazirlar Mahkamasining 2017-yil 4-martdagi 119-son “Dehqon xo‘jaliklari va aholining tomorqa yerlaridan samarali foydalanish, suvga chidamli, eksportbop daraxt plantatsiyalarini rivojlantirishga doir qo‘shimcha chora-tadbirlar to‘g‘risida”gi qaroriga muvofiq O‘zbekiston Respublikasi Markaziy banki Boshqaruvi qaror qiladi:
 1. O‘zbekiston Respublikasi Markaziy banki Boshqaruvining 2012-yil 10-martdagi 8/1-son qarori (ro‘yxat raqami 2344, 2012-yil 20-mart) (O‘zbekiston Respublikasi qonun hujjatlari to‘plami, 2012-y., 12-son, 136-modda) bilan tasdiqlangan Tijorat banklari tomonidan shaxsiy yordamchi xo‘jaliklarga qishloq xo‘jaligi mahsulotlarini yetishtirish uchun mikrokreditlar berish tartibi to‘g‘risidagi nizomga ilovaga muvofiq o‘zgartirishlar kiritilsin. 
 2. Mazkur qaror rasmiy e’lon qilingan kundan e’tiboran kuchga kiradi.
 1. Muqaddima quyidagi tahrirda bayon etilsin:
 “Ushbu Nizom O‘zbekiston Respublikasining “O‘zbekiston Respublikasining Markaziy banki to‘g‘risida”gi, “Banklar va bank faoliyati to‘g‘risida”gi, “Mikromoliyalash to‘g‘risida”gi qonunlariga muvofiq tijorat banklari tomonidan shaxsiy yordamchi xo‘jaliklarga qishloq xo‘jaligi mahsulotlari yetishtirish, chorvachilik, yilqichilik, tuyachilik baliqchilik, parrandachilik va asalarichilikni rivojlantirish, quyon boqish va yetishtirish, issiqxonalar tashkil etish, shuningdek urug‘ va ko‘chatlar sotib olish uchun mikrokreditlar berish tartibini belgilaydi.”.
 2. 2 va 3-bandlar quyidagi tahrirda bayon etilsin:
 “2. Shaxsiy yordamchi xo‘jaliklarga qishloq xo‘jaligi mahsulotlari yetishtirish, chorvachilik, yilqichilik, tuyachilik baliqchilik, parrandachilik va asalarichilikni rivojlantirish, quyon boqish va yetishtirish, issiqxonalar tashkil etish, shuningdek urug‘ va ko‘chatlar sotib olish uchun eng kam ish haqining 100 baravarigacha miqdorda mikrokreditlar beriladi.
 3. Mikrokreditlar shartnoma asosida qaytarish muddatini uzaytirish huquqisiz:
 mevali daraxtlar va uzum ko‘chatlarini sotib olish, baliqchilik va parrandachilikni rivojlantirish uchun — 1 yillik imtiyozli davr bilan 3 yilgacha;
 chorvachilik, yilqichilik, tuyachilik, asalarichilikni rivojlantirish, quyon boqish va yetishtirish, uchun — 6 oylik imtiyozli davr bilan 3 yilgacha;
 urug‘liklar, mineral o‘g‘itlar va o‘simliklarni kimyoviy himoya qilish vositalarini sotib olish hamda issiqxonalar tashkil etish uchun — 6 oylik imtiyozli davr bilan 2 yilgacha;
 limon yetishtirishga mo‘ljallangan issiqxonalar tashkil etish, unabi va grek yong‘og‘i yetishtirish uchun — 3 yillik imtiyozli davr bilan 5 yilgacha bo‘lgan muddatga beriladi.”.